ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0791/98 υποβολή: Andrι Laignel (PSE) προς το Συμβούλιο (16 Μαρτίου 1998)

Θέμα: Πρωτοβουλία μείωσης του χρόνου εργασίας σε 35 ώρες εβδομαδιαίως σε όλα τα κράτη μέλη της Ευρωπαϊκής Ένωσης

Σε ολόκληρη την Ευρωπαϊκή Ένωση, η μείωση του χρόνου εργασίας σε 35 ώρες εβδομαδιαίως θα είχε, χωρίς αμφιβολία, ευεργετικά αποτελέσματα στην απασχόληση, την ποιότητα ζωής των Ευρωπαίων πολιτών και την ισότητα πρόσβασης στις θέσεις εργασίας.

Γι' αυτόν τον σκοπό, το Συμβούλιο πρέπει να επιληφθεί του θέματος με σαφή και αποφασιστικό τρόπο. Σύμφωνα με ποιές μεθόδους και σε ποιά χρονικά πλαίσια σκοπεύει να δράσει το Συμβούλιο προς την κατεύθυνση της εναρμόνισης της κοινωνικής νομοθεσίας εκ των άνω, καθιερώνοντας, ειδικότερα, ως νόμιμη διάρκεια εργασίας τις 35 ώρες εβδομαδιαίως, στο σύνολο των χωρών της Ευρωπαϊκής Ένωσης;

Απάντηση (4 Ιουνίου 1998)

Το Συμβούλιο υπενθυμίζει στο αξιότιμο μέλος του Κοινοβουλίου, ότι οι κατευθυντήριες γραμμές για την απασχόληση το 1998, τις οποίες εξέδωσε στις 15 Δεκεμβρίου 1997 ((ΕΕ C 30 της 28.1.1998, σελ. 1. )), έχουν ως στόχο, μεταξύ άλλων, να ενθαρρύνουν την προσαρμοστικότητα των επιχειρήσεων και των εργαζομένων σε αυτές, ιδιαίτερα μέσω του εκσυγχρονισμού της οργάνωσης της εργασίας. Σε αυτά τα πλαίσια, το Συμβούλιο καλεί τους κοινωνικούς εταίρους να διαπραγματευθούν, στο προσήκον επίπεδο, συμφωνίες που θα ευνοούν την παραγωγικότητα και την ανταγωνιστικότητα των επιχειρήσεων ώστε να επιτύχουν την αναγκαία ισορροπία μεταξύ ευελιξίας και ασφάλειας. Στις κατευθυντήριες γραμμές διευκρινίζεται ότι: «Οι συμφωνίες αυτές μπορούν να αφορούν, π.χ., τον υπολογισμό του χρόνου εργασίας σε ετήσια βάση, τη μείωση του χρόνου εργασίας, τη μείωση των υπερωριών, την ανάπτυξη της εργασίας με μερική απασχόληση, τη διά βίου κατάρτιση και τις διακοπές της σταδιοδρομίας».

Το αξιότιμο μέλος του Κοινοβουλίου γνωρίζει ότι το άρθρο 118 Β της συνθήκης του Άμστερνταμ, η οποία, επί του παρόντος, έχει υποβληθεί στα κράτη μέλη για επικύρωση, ορίζει ότι «ο διάλογος μεταξύ κοινωνικών εταίρων σε κοινοτικό επίπεδο μπορεί να οδηγεί, εφόσον οι κοινωνικοί εταίροι το επιθυμούν, στη σύναψη συμβατικών σχέσεων, συμπεριλαμβανομένων των συμφωνιών» και ότι η υλοποίησή τους σε κοινοτικό επίπεδο δύναται να πραγματοποιείται όταν το ζητούν από κοινού τα υπογράφοντα μέρη, με απόφαση του Συμβουλίου που λαμβάνεται μετά από πρόταση της Επιτροπής.

Όσον αφορά τη μείωση του χρόνου εργασίας σε 35 ώρες εβδομαδιαίως στην Ευρωπαϊκή Ένωση, στην οποία αναφέρεται το αξιότιμο μέλος του Κοινοβουλίου, το Συμβούλιο επιθυμεί να αναφέρει ότι η Επιτροπή δεν του δεν έχει υποβάλει καμία σχετική πρόταση.
ΓΡΑΠΤΗ ΕΡΩΤΗΣΗ E-0873/98 υποβολή: John Cushnahan (PPE) προς το Συμβούλιο (31 Μαρτίου 1998)

Θέμα: Ανθρώπινα δικαιώματα στο Μεξικό

Γνωρίζει το Συμβούλιο ότι, σύμφωνα με οργανώσεις για τα ανθρώπινα δικαιώματα, τον Δεκέμβριο του 1997, παραστρατιωτικοί οπαδοί του κυβερνώντος κόμματος PRI σκότωσαν σαράντα πέντε άοπλους αυτόχθονες στην πολιτεία Τσιάπας του Μεξικού;

Γνωρίζει το Συμβούλιο λεπτομέρειες για το επεισόδιο και ποια μέτρα σκοπεύει να λάβει, δεδομένης της ρήτρας σχετικά με τον σεβασμό των ανθρωπίνων δικαιωμάτων και της δημοκρατίας, που περιλαμβάνεται στην πρόσφατη εμπορική συμφωνία μεταξύ ΕΕ και Μεξικού;

Απάντηση (8 Ιουνίου 1998)

Στις 24 Δεκεμβρίου 1997, βάσει πληροφοριών που μετεδόθησαν αμέσως από τα μέσα ενημέρωσης και τις οποίες επιβεβαίωσαν οι ίδιες οι μεξικανικές αρχές, η Προεδρία έκανε εξ ονόματος της Ευρωπαϊκής Ένωσης την ακόλουθη δήλωση με την οποία καταδικάζει απερίφραστα τη σφαγή Ινδιάνων της φυλής των Τζοτζίλες, την οποία διέπραξαν παραστρατιωτικές ομάδες στις 23 Δεκεμβρίου 1997, στην Πολιτεία Τσιάπας του Μεξικού, προκαλώντας το θάνατο 46 αμάχων:

«Η Προεδρία της Ευρωπαϊκής 'Ενωσης ζητεί από την κυβέρνηση των Ηνωμένων Πολιτειών του Μεξικού να διεξαγάγει αμελλητί έρευνα με σκοπό την πλήρη διαλεύκανση της υποθέσεως και την παραπομπή των ενόχων στη δικαιοσύνη. Σημείωσε ότι ο Πρόεδρος Σεντίλλιο δεσμεύθηκε σχετικά και απαιτεί την υλοποίηση των υπεσχημένων.

Η Προεδρία της Ε.Ε. ανησυχεί σοβαρά για τ'ανθρώπινα δικαιώματα σ'αυτήν την περιοχή του Μεξικού.

Καλεί τις μεξικανικές αρχές να λάβουν όλα τα αναγκαία μέτρα για την ασφάλεια του άμαχου πληθυσμού στην εν λόγω Πολιτεία.

Υπενθυμίζει σχετικά ότι η Ευρωπαϊκή 'Ενωση και οι Ηνωμένες Πολιτείες του Μεξικού υπέγραψαν πρόσφατα συμφωνία συνεργασίας, με την οποία ανέλαβαν αμοιβαία και ανεπιφύλακτα να σέβονται τις δημοκρατικές αρχές και τα θεμελιώδη ανθρώπινα δικαιώματα, επίσης δε τις αρχές του κράτους δικαίου.»

Το Συμβούλιο εξακολουθεί να παρακολουθεί εκ του σύνεγγυς τις εξελίξεις στην Πολιτεία Τσιάπας, επίσης δε μέσω των επικεφαλής Αποστολής στο Μεξικό. Στο πλαίσιο μιας ανεπίσημης συνόδου σε υπουργικό επίπεδο μεταξύ της Τρόϊκα της Ευρωπαϊκής Ένωσης και του Μεξικού, που έγινε στον Παναμά στις 12 Φεβρουαρίου 1998, ο μεξικανός υπουργός επωφελήθηκε της ευκαιρίας για να ενημερώσει περί των ενεργειών στις οποίες προέβη η μεξικανική κυβέρνηση μετά τα τραγικά συμβάντα του Τσιάπας. Οι Υπουργοί της ΕΕ έλαβαν υπό σημείωση τη διαβεβαίωση του μεξικανού Υπουργού ως προς τη σημασία που η μεξικανική κυβέρνηση αποδίδει στην ειρηνική επίλυση της σύρραξης στο Τσιάπας. Ο μεξικανός Υπουργός επανέλαβε σχετικά ότι ο σεβασμός των ανθρωπίνων δικαιωμάτων και των θεμελιωδών ελευθεριών, των δημοκρατικών αρχών και της πολιτικής πολυμέρειας αποτελεί τη βάση των σχέσεων μεταξύ της ΕΕ και του Μεξικού. Οι Υπουργοί της ΕΕ συναίνεσαν με τις δηλώσεις αυτές.
ΓΡΑΠΤΗ ΕΡΩΤΗΣΗ E-0789/98 υποβολή: Wilmya Zimmermann (PSE) προς το Συμβούλιο (16 Μαρτίου 1998)

Θέμα: Κοινή ευρωπαϊκή επέτειος: 9 Μαΐου

Η Ευρωπαϊκή Επιτροπή κατέστησε σαφές και με το πρόγραμμα «Πολίτες της Ευρώπης», ότι πρέπει να καταβληθεί προσπάθεια ώστε οι πολίτες να ταυτιστούν περισσότερο με την Ευρωπαϊκή Ένωση. Σημαντική συμβολή σε αυτό θα προσφέρει οπωσδήποτε η θέσπιση του ενιαίου νομίσματος. Ιδιαίτερα θετική μπορεί ωστόσο να είναι για την υπόθεση της ταύτισης αυτής και η θέσπιση ενός κοινού εορτασμού. Με τον τρόπο αυτό η ευρωπαϊκή σημαία και ο ευρωπαϊκός ύμνος θα συμπληρωθούν με ένα ενωτικό σύμβολο που θα απευθύνεται σε όλους τους πολίτες της Ευρώπης.

Για τον εορτασμό μιας τέτοιας επετείου προσφέρεται ιδιαίτερα η 9η Μαΐου (μία ημέρα μετά την επέτειο της λήξης του δεύτερου παγκόσμιου πολέμου και ημερομηνία κατά την οποία ο Robert Schumann προέβη το 1950 στη δήλωση που οδήγησε στην ίδρυση της ΕΚΑΧ).

1. Έχει επεξεργασθεί ήδη το Συμβούλιο προτάσεις προς την κατεύθυνση αυτή;

2. Πώς αντιμετωπίζει την πρόταση να καθιερωθεί η ευρωπαϊκή επέτειος με κοινά μέτρα σε όλα τα κράτη μέλη στις 9 Μαΐου του 2000;

Απάντηση (20 Απριλίου 1998)

1. Δυνάμει των συνθηκών, η Επιτροπή είναι αρμόδια να υποβάλλει προτάσεις στο Συμβούλιο σύμφωνα με τις διαδικασίες που προβλέπονται από τις συνθήκες.

2. Προς το παρόν, η Επιτροπή δεν έχει υποβάλει πρόταση στο Συμβούλιο σχετικά με τον τομέα που θίγει η αξιότιμη Βουλευτής.

Είναι σκόπιμο να υπενθυμιστεί ότι οι πολιτιστικές εκδηλώσεις που διοργανώνονται για τον εορτασμό της ημέρας της Ευρώπης στις 9 Μαΐου είναι επιλέξιμες για χρηματοδοτική στήριξη βάσει του προγράμματος Καλειδοσκόπιο ((Απόφαση αριθ. 719/96/ΕΚ του Ευρωπαϊκού Κοινοβουλίου και του Συμβουλίου της 29ηςΜαρτίου1996 για τη θέσπιση προγράμματος στήριξης των καλλιτεχνικών και πολτιστικών δραστηριοτήτων με ευρωπαϊκή διάσταση, ΕΕ L 99 της 20.4.96. )), εφόσον διοργανώνονται από κοινού από πολιτιστικούς φορείς τριών τουλάχιστον κρατών μελών.

3. Επιπλέον, στις 20 Νοεμβρίου 1995, λόγω της ιδιαίτερης συμβολικής σημασίας που έχει το έτος 2000, οι υπουργοί των κρατών μελών, συνελθόντες στο πλαίσιο του Συμβουλίου, συμφώνησαν να αναδειχθούν Πολιτιστικές Πρωτεύουσες της Ευρώπης για το 2000 οι εξής εννέα πόλεις: Αβινιόν (Γαλλία), Μπέργκεν (Νορβηγία), Μπολόνια (Ιταλία), Βρυξέλλες (Βέλγιο), Κρακοβία (Πολωνία), Ελσίνκι (Φινλανδία), Πράγα (Τσεχική Δημοκρατία), Ρεϋκιαβίκ (Ισλανδία), Σαντιάγκο ντε Κομποστέλα (Ισπανία).

Οι πόλεις αυτές έχουν κληθεί να συντονίσουν τα προγράμματά τους και να καθορίσουν ένα κοινό θέμα γι'αυτό το γεγονός. Θα μπορέσουν μ'αυτόν τον τρόπο να συμμετάσχουν από κοινού στην οργάνωση ενός ευρωπαϊκού πολιτιστικού χώρου του 2000.
ΓΡΑΠΤΗ ΕΡΩΤΗΣΗ E-0082/98 υποβολή: Carlos Robles Piquer (PPE) προς το Συμβούλιο (30 Iανουαρίου 1998)

Θέμα: Πληροφορίες του ΝΑΤΟ για τεχνολογικά θέματα

Η Επιτροπή σε απάντησή της στην ερώτησή μου Ε-1133/97 ((ΕΕ C 82 της 17.3.1998, σελ. 82. )) σχετικά με την παρακολούθηση των τεχνολογικών εκθέσεων του ΝΑΤΟ όσον αφορά την έρευνα στον τομέα της αεροναυτικής τεχνολογίας, ανέφερε ότι «δεν υφίσταται, ούτε υπάρχει προοπτική να δημιουργηθεί μελλοντικά, ένα φόρουμ ανταλλαγής απόψεων με οργανισμούς του ΝΑΤΟ ως προς το θέμα αυτό. Συνεπώς δεν πρέπει να αναμένεται ότι το Συμβούλιο θα εξετάσει ή θα παρακολουθήσει τις εκθέσεις που αναφέρονται στην ερώτηση».

Όπως θα γνωρίζει το Συμβούλιο, η Επιτροπή έχει ανακοινώσει μια στρατηγική της Ευρωπαϊκής Ένωσης για τη βιομηχανία του αμυντικού τομέα καθώς και σχετικό σχέδιο δράσης. Προσφάτως το Συμβούλιο εξέτασε τη λεγόμενη «έκθεση Bangemann» σχετικά με το μέλλον της αεροναυτικής και αεροδιαστημικής βιομηχανίας. Εξάλλου, το δελτίο EUROPE της 11ης Δεκεμβρίου 1997 αναφέρει ότι η «έκθεση Bangemann» επικροτεί την πρωτοβουλία της Βόννης, των Παρισίων και του Λονδίνου όσον αφορά τις προοπτικές μεγαλύτερης ενοποίησης της αεροδιαστημικής βιομηχανίας.

Θα συνεχίσει, συνεπώς, το Συμβούλιο, να αδιαφορεί για την τεχνολογική ενημέρωση την προερχόμενη από το ΝΑΤΟ;

Aπάντηση (8 Ιουνίου 1998)

Το Συμβούλιο επιβεβαιώνει ότι δεν έχει λάβει γνώση των εκθέσεων του ΝΑΤΟ για τεχνολογικά θέματα και ότι δεν υπάρχει φόρουμ ανταλλαγής απόψεων με το ΝΑΤΟ για το θέμα αυτό. Ωστόσο, τα κράτη μέλη τα οποία είναι μέλη τόσο της Ένωσης όσο και του ΝΑΤΟ θα μπορούσαν, εφόσον το επιθυμούν, να λάβουν στοιχεία των εκθέσεων αυτών τα οποία θα μπορούσαν να είναι χρήσιμα για τη συζήτηση, στα πλαίσια του Συμβουλίου, της ανακοίνωσης της Επιτροπής για τη βιομηχανία του αμυντικού τομέα.
ΓΡΑΠΤΗ ΕΡΩΤΗΣΗ P-0194/98 υποβολή: Antoni Gutiιrrez Dνaz (GUE/NGL) προς την Επιτροπή (28 Iανουαρίου 1998)

Θέμα: Παράνομα έργα που εκτελούνται με ευρωπαϊκή χρηματοδότηση

Το ισπανικό Υπουργείο Περιβάλλοντος προέβη με την απόφασή του της 19ης Φεβρουαρίου 1997, στην παραχώρηση στην κυβέρνηση της Καταλωνίας της χρήσης των δημοσίων εκτάσεων της θαλάσσιας - χερσαίας ζώνης στο δήμο Llanηΰ στην περιφέρεια Alt Empordΰ της Καταλωνίας, με στόχο την πραγματοποίηση έργων για τη δημιουργία «Παραλίας περιπάτου» στο Grifeu. Στην πράξη αυτή παραχώρησης προβλέπονταν οι αντίστοιχες αποζημιώσεις για την απαλλοτρίωση των γαιών και η αποζημίωση ιδιωτικών συμφερόντων που θίγονται από την εκτέλεση των εργασιών.

Η Γενική Διεύθυνση Λιμένων και Ακτών του τμήματος Πολιτικής Χωροταξίας και Δημοσίων Έργων της κυβέρνησης της Καταλωνίας προέβη στην εκτέλεση των έργων για τη δημιουργία «Παραλίας περιπάτου» χωρίς την αντίστοιχη οριστική έγκριση του τμήματος χωροταξίας του δήμου Llanηΰ και χωρίς το αντίστοιχο σχέδιο πολεοδομίας, τα οποία αποτελούν απαραίτητες προϋποθέσεις για την εκτέλεση των έργων.

Έκτοτε, το Πρωτοδικείο αριθ. 8 της Girona εξέδωσε την απόφαση αριθ. 247/97 της 12ης Δεκεμβρίου 1997, η οποία δηλώνει ότι η ενέργεια της Γενικής Διεύθυνσης Λιμένων και Ακτών του τμήματος Πολιτικής Χωροταξίας και Δημοσίων Έργων της κυβέρνησης της Καταλωνίας διεκπεραιώθηκε «de facto», κηρύσσει παράνομη την εν λόγω χρήση και επιβάλλει την επιστροφή εκτάσεων στους ιδιοκτήτες τους.

Η εκτέλεση της εν λόγω απόφασης σημαίνει την κατεδάφιση των έργων της «Παραλίας περιπάτου» και των σχετικών έργων, για τα οποία δαπανήθηκαν περίπου 75 εκατομμύρια πεσέτες, το 50% των οποίων είχε παράσχει η κυβέρνηση της Καταλωνίας, το 25% ο δήμος Llanηΰ και το υπόλοιπο 25% προήρχετο από τα ταμεία της Ευρωπαϊκής Ένωσης, και συγκεκριμένα από την κοινοτική πρωτοβουλία Interreg.

Γνωρίζει η Επιτροπή την επένδυση αυτή και το γεγονός ότι πραγματοποιούντο τα έργα αυτά παρανόμως - με συνέπεια να κατεδαφιστούν τώρα εις εκτέλεσιν δικαστικής απόφασης - με κεφάλαια της Ευρωπαϊκής Ένωσης;

Απάντηση της κας Wulf-Mathies εξ ονόματος της Επιτροπής (26 Φεβρουαρίου 1998)

Η Επιτροπή πρόκειται να ζητήσει από τις ισπανικές αρχές να ενημερωθεί σχετικά με τα επακόλουθα και τις συνέπειες των προβλημάτων, τα οποία πληροφορηθηκε από το αξιότιμο μέλος του Κοινοβουλίου και, με την επιφύλαξη ότι θα γίνει έλεγχος, εκτιμά ότι οι ενδιαφερόμενοι θα μπορούσαν να αποταθούν, αν πρόκειται για το πρόγραμμα INTERREG IIA, στο έργο αριθ. 48 (εκτέλεση έργων για τη δημιουργία «Παραλίας Περιπάτου»/2η φάση, στην περιφέρεια της Llanηΰ-Catalogne), το οποίο απολαύει συγχρηματοδότησης, σε ποσοστό 50% επί της κοινοτικής συνεισφοράς ύψους 150.000 Ecu.

Σε περίπτωση επικύρωσης της παρούσας δικαστικής απόφασης, η οποία κρίνεται ως μη αντιστρέψιμη και οριστική, η Επιτροπή οφείλει να λάβει όλα τα μέτρα που επιβάλλουν οι συνέπειες ανάλογων καταστάσεων.

Συγκεκριμένα, θα πρέπει να άρει τη συγχρηματοδότησή της, εξαιτίας της ανεπάρκειας του εν λόγω έργου, και να προσδιορίσει εκ νέου, κατά τη διάρκεια της επόμενης συνεδρίασης της επιτροπής παρακολούθησης, τις αρχικές υποχρεώσεις της.
ΓΡΑΠΤΗ ΕΡΩΤΗΣΗ E-0230/98 υποβολή: Panayotis Lambrias (PPE) προς την Επιτροπή (13 Φεβρουαρίου 1998)

Θέμα: Υπολειτουργία και υποβάθμιση της Εθνικής Σχολής Δημόσιας Διοίκησης στην Ελλάδα

Σύμφωνα με καταγγελίες του συλλόγου σπουδαστών Εθνικής Σχολής Δημόσιας Διοίκησης (ΕΣΔΔ) στην Ελλάδα, η ΕΣΔΔ οδηγείται σε υπολειτουργία και υποβάθμιση. Δεδομένου ότι η ΕΣΔΔ χρηματοδοτείται από την Ευρωπαϊκή Ένωση, η δε χρηματοδότηση περιλαμβάνει την ανέγερση κτιρίου (75%) και τη λειτουργία της (90% από το πρόγραμμα Κλεισθένης), ερωτάται η Επιτροπή τί μέτρα προτίθεται να λάβει ώστε να προωθηθεί η αποτελεσματική λειτουργία της ΕΣΔΔ, ώστε να αξιοποιηθούν τα χρήματα που διέθεσε και εξακολουθεί να διαθέτει προς το σκοπό αυτό η Ευρωπαϊκή 'Ενωση.

Απάντηση του κ. Flynn εξ ονόματος της Επιτροπής (2 Απριλίου 1998)

Η εθνική σχολή δημόσιας διοίκησης υποστηρίζεται πράγματι από τα διαρθρωτικά ταμεία με το επιχειρησιακό πρόγραμμα «Εκσυγχρονισμός της δημόσιας διοίκησης « (Kleisthenis). Ειδικότερα, για τη δεύτερη προγραμματική περίοδο των κοινοτικών διαρθρωτικών ταμείων 1994-1999, χορηγήθηκαν 8.3 MECU από το Ευρωπαϊκό Κοινωνικό ταμείο (ΕΚΤ) για την εισαγωγική κατάρτιση των δημοσίων υπαλλήλων, ενώ το Ευρωπαϊκό Ταμείο Περιφερειακής Ανάπτυξης (EΤΠΑ) επιδότησε με 0,55 MECU την ανάπτυξη των υποδομών βάσεων δεδομένων και ηλεκτρονικών δικτύων για την προαναφερόμενη σχολή. Δεν χορηγήθηκαν κονδύλια για κτίρια αυτής της σχολής.

Η Ευρωπαϊκή Επιτροπή, με τη συμμετοχή της στην επιτροπή επίβλεψης του προγράμματος, αποβλέπει να επηρεάσει την ποιότητα της κατάρτισης που προσφέρει η εθνική σχολή για τη δημόσια διοίκηση. Αξίζει να σημειωθεί ότι η επιτροπή επίβλεψης του προγράμματος αποφάσισε να αρχίσει μελέτες για τον εκσυγχρονισμό και την αναβάθμιση της σχολής, καθώς και για την αξιολόγηση της κατάρτισης που προσφέρεται σε δημόσιους υπαλλήλους. Με βάση τα πορίσματα των μελετών θα σχεδιαστούν μέτρα για τη βελτίωση της λειτουργίας της σχολής και της ποιότητας των υπηρεσιών που προσφέρει. Η εκτέλεση των μελετών έχει όμως καθυστερήσει σοβαρά.

Όπως γνωρίζει το αξιότιμο μέλος του Κοινοβουλίου η υλοποίηση των δραστηριοτήτων που ενισχύονται από τα διαρθρωτικά ταμεία υπάγεται στην αρμοδιότητα των εθνικών αρχών. Η Ευρωπαϊκή Επιτροπή θα συνεχίσει τις προσπάθειές της όσον αφορά την αναβάθμιση της εθνικής σχολής δημόσιας διοίκησης και στο πλαίσιο της μεσοπρόθεσμης διαδικασίας επανεξέτασης που πρόκειται να γίνει, θα επιστήσει ιδιαίτερα την προσοχή της στην ποιότητα της συμφωνηθείσας ήδη δράσης.
ΓΡΑΠΤΗ ΕΡΩΤΗΣΗ E-0269/98 υποβολή: Yiannis Roubatis (PSE) προς την Επιτροπή (13 Φεβρουαρίου 1998)

Θέμα: Η καταστροφή του αρχαιολογικού χώρου του Βουθρωτού

Σύμφωνα με την Επιτροπή Παγκόσμιας Κληρονομιάς της UNESCO, ο αρχαιολογικός χώρος του Βουθρωτού στην Νότια Αλβανία είναι ένα από τα σημαντικότερα κληροδοτήματα του παγκόσμιου πολιτισμού που κινδυνεύει άμεσα από καταστροφή. Συγκεκριμένα ο αρχαιολογικός χώρος του Βουθρωτού στην χερσόνησο του Εξαμιλίου, νότια των Αγίων Σαράντα κινδυνεύει άμεσα εξαιτίας των λεηλασιών της περιοχής και του μουσείου κατά τις πρόσφατες ταραχές.

Προτίθεται η Επιτροπή να ενισχύσει την αλβανική Πολιτεία και τις αρχαιολογικές υπηρεσίες της πόλης των Ιωαννίνων ( Ήπειρος-Ελλάδα) για την διάσωση του αρχαιολογικού χώρου του Βουθρωτού και άλλων βυζαντινών μνημείων και αρχαιολογικών θησαυρών που άμεσα κινδυνεύουν στην νότια Αλβανία;

Απάντηση του κ. Oreja εξ ονόματος της Επιτροπής (6 Απριλίου 1998)

Η Επιτροπή καλεί το Αξιότιμο Μέλος του Κοινοβουλίου να ανατρέξει στις απαντήσεις που έδωσε για το ίδιο θέμα στην προφορική ερώτηση Η-350/97 του κ. Αλέξανδρου Αλαβάνου κατά την ώρα των ερωτήσεων της μερικής συνόδου του Κοινοβουλίου του Μαΐου Ι 1997 ((Συζητήσεις του Κοινοβουλίου αριθ. (Μάϊος Ι 1997). )) και στην γραπτή ερώτηση αριθ. Ε-1439/97 της κας Δασκαλάκη Κατερίνας ((ΕΕ C 21 της 22.1.1998. )).
ΓΡΑΠΤΗ ΕΡΩΤΗΣΗ E-0464/98 υποβολή: Allan Macartney (ARE) προς την Επιτροπή (27 Φεβρουαρίου 1998)

Θέμα: Συμβουλευτική Επιτροπή Αλιείας

Είναι σε θέση η Επιτροπή να κοινοποιήσει τα ονόματα των ατόμων και των οργανισμών που εκπροσωπούνται στην Συμβουλευτική Επιτροπή Αλιείας, να παρουσιάσει τις γενικές γραμμές του προγράμματος εργασίας για το 1998 και να διευκρινίσει την σύνθεση του προεδρείου της και των ομάδων εργασίας ανά τομέα;

Απάντηση της κας Bonino εξ ονόματος της Επιτροπής (27 Μαρτίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-1051/98 υποβολή: Jens-Peter Bonde (I-EDN) προς το Συμβούλιο (3 Απριλίου 1998)

Θέμα: Κατάργηση των συνοριακών ελέγχων και εξαιρέσεις

Πώς ερμηνεύεται το άρθρο 14 σε σχέση με το άρθρο 62 και αντίστροφα; Ποιό είναι το αποτέλεσμα του χρονοδιαγράμματος της Συμφωνίας του Σένγκεν για την κατάργηση των συνοριακών ελέγχων σε σχέση με τα άρθρα 14 και 62;

Ποιά διαφορά υφίσταται μεταξύ της εξαίρεσης από το άρθρο 14 που ισχύει για τη Δανία και αυτής που ισχύει για το Ηνωμένο Βασίλειο και την Ιρλανδία;

Υφίστανται και για τη Δανία εξαιρέσεις από τις διατάξεις σχετικά με την κατάργηση των συνοριακών ελέγχων;

Η εξαίρεση από το άρθρο 14 ισχύει και για το Βασίλειο της Δανίας;

Απάντηση (4 Ιουνίου 1998)

Ενόσω δεν έχει τεθεί σε ισχύ η Συνθήκη του 'Αμστερνταμ, το Συμβούλιο δεν θεωρεί εαυτό σε θέση να διατυπώσει δηλώσεις σχετικές με τις έννοιες των άρθρων που θεσπίζονται με αυτή τη Συνθήκη.
ΓΡΑΠΤΗ ΕΡΩΤΗΣΗ P-0391/98 υποβολή: Leoluca Orlando (V) προς την Επιτροπή (16 Φεβρουαρίου 1998)

Θέμα: Μη μεταφορά της οδηγίας 93/42/ΕΟΚ στο εθνικό δίκαιο εκ μέρους των ιταλικών αρχών

Πέντε, σχεδόν, χρόνια μετά την έγκριση της οδηγίας 93/42/ΕΟΚ ((ΕΕ L 169 της 12.07.1993, σελ. 1. )) που ορίζει τα επαγγελματικά προσόντα και τους τρόπους άσκησης της δραστηριότητας του οδοντοτεχνίτη, η Ιταλία εξακολουθεί να μην την έχει μεταφέρει στο εθνικό της δίκαιο. Το αποτέλεσμα είναι να έχει δημιουργηθεί νομοθετικό κενό εξαιτίας του οποίου η κατηγορία των οδοντοτεχνιτών στην Ιταλία βρίσκεται σε μια ιδιαίτερα προβληματική κατάσταση, δεδομένου ότι παραμένουν σε ισχύ διατάξεις οι οποίες σήμερα έχουν ξεπεραστεί, ενώ, παράλληλα, παρουσιάζουν ελλείψεις ως προς τις προδιαγραφές που αφορούν την προστασία της υγείας, τις τεχνολογίες και την οργάνωση των επιχειρήσεων.

Ερωτάται η Επιτροπή κατά πόσον σκοπεύει να ζητήσει από τις ιταλικές αρχές να εξηγήσουν την καθυστέρηση στη μεταφορά της ευρωπαϊκής οδηγίας 93/42 στο εθνικό δίκαιο και να αναφέρουν σε ποιο στάδιο βρίσκεται η εκπόνηση της σχετικής νομοθεσίας;

Απάντηση του κ. Bangemann εξ ονόματος της Επιτροπής (9 Μαρτίου 1998)

Η Ιταλία μετέφερε στο εσωτερικό δίκαιό της την οδηγία 93/42/ΕΟΚ περί των ιατροτεχνολογικών προϊόντων με το «decreto legislativo» (νομοθετικό διάταγμα) της 24ης Φεβρουαρίου 1997, με δυόμισι έτη καθυστέρησης σε σχέση με την προθεσμία που προβλέπει η οδηγία.

Η Επιτροπή εξετάζει τη συμμόρφωση της ιταλικής μεταφοράς.

Κάθε ζήτημα που συνδέεται με εικαζόμενη βλάβη συμφερόντων λόγω της καθυστερημένης μεταφοράς πρέπει να απευθύνεται στις εθνικές δικαστικές αρχές.
ΓΡΑΠΤΗ ΕΡΩΤΗΣΗ E-0576/98 υποβολή: Gιrard Caudron (PSE) προς το Συμβούλιο (3 Μαρτίου 1998)

Θέμα: Διπλή φορολογία των διασυνοριακών εργαζομένων

Η Επιτροπή και το Ευρωπαϊκό Κοινοβούλιο έχουν ήδη εκφρασθεί επανειλημμένα σχετικά με τη διπλή φορολογία που πλήττει ορισμένους διασυνοριακούς εργαζόμενους.

Η νομοθετική εργασία που διευθύνει ο συνάδελφός μας Van Lancker προσλαμβάνει συγκεκριμένη μορφή και θα επιτρέψει σημαντική πρόοδο προς την κατεύθυνση της αντιμετώπισης του παραλογισμού αυτού στο πλαίσιο της ενιαίας αγοράς και της καθιέρωσης του Ευρώ.

Ωστόσο, ορισμένοι διασυνοριακοί εργαζόμενοι είναι αναγκασμένοι να αντιμετωπίσουν πράξεις αναδρομικής φορολογίας που απειλούν την φερεγγυότητα των οικογενειών αυτών.

Μπορεί το Συμβούλιο να διευκρινίσει αν σκοπεύει να πάρει επειγόντως μέτρα για την αντιμετώπιση των καταστάσεων αυτών, ζητώντας συγκεκριμένα το πάγωμα των αναδρομικών αυτών εν αναμονή ολοκλήρωσης της σχετικής νομοθετικής διαδικασίας;

Μπορεί το Συμβούλιο να αναφέρει αν έχει την πρόθεση να υποχρεώσει τα κράτη μέλη να εφαρμόσουν τη νέα αυτή νομοθετική ρύθμιση, μετά την έγκρισή της από το Ευρωπαϊκό Κοινοβούλιο;

Απάντηση (18 Μαΐου 1998)

Κανένα μέτρο του είδους που ζητεί ο Αξιότιμος κ. Βουλευτής δεν μπορεί να ληφθεί από το Συμβούλιο χωρίς σχετική πρόταση της Επιτροπής.

Ωστόσο, στο Συμβούλιο δεν έχει υποβληθεί καμμιά τέτοια πρόταση.
ΓΡΑΠΤΗ ΕΡΩΤΗΣΗ E-0621/98 υποβολή: Angela Billingham (PSE) προς την Επιτροπή (9 Μαρτίου 1998)

Θέμα: Κουρδική κοινότητα του Diyarbakir

Γνωρίζει η Επιτροπή τους ισχυρισμούς σύμφωνα με τους οποίους η κουρδική κοινότητα του Diyarbakir δηλητηριάζεται με διοχέτευση στο νερό που την τροφοδοτεί λυμάτων υπονόμων; Σύμφωνα με πληροφορίες η γόνιμη αυτή κοιλάδα αργοπεθαίνει και πολλά παιδιά αρρωσταίνουν. Εάν οι πληροφορίες αυτές αληθεύουν, είναι αποδεκτή η συμπεριφορά αυτή εκ μέρους χώρας που επιζητεί να προσχωρήσει στην Ευρωπαϊκή Ένωση;

Απάντηση του κ. Van den Broek εξ ονόματος της Επιτροπής (31 Μαρτίου 1998)

Το χαμηλό επίπεδο κοινωνικής και οικονομικής ανάπτυξης της νοτιοανατολικής περιοχής της Τουρκίας είναι γνωστό στην Επιτροπή. Το πρόβλημα στεγανότητας των αποχετευτικών συστημάτων που διαπιστώθηκε σε διάφορους δήμους αποτελεί ένα από τα δείγματα της κατάστασης. Οι διαρροές που προκαλούνται λόγω της κατάστασης των συστημάτων αυτών έχουν κυρίως επιπτώσεις στην υγεία των πλέον ευάλωτων πληθυσμών, μεταξύ των οποίων συγκαταλέγονται τα παιδιά. Οι τουρκικές αρχές έχουν επίγνωση της κατάστασης αυτής. Η συνεδρίαση του τουρκικού εθνικού συμβουλίου ασφαλείας, στις 26 Φεβρουαρίου 1998, αναφέρθηκε ιδιαίτερα στο θέμα αυτό στην ημερήσια διάταξή της.

Στο πλαίσιο του προγράμματος MEDA, η Επιτροπή, από το 1997, επιθυμεί να δώσει ιδιαίτερη σημασία στις βασικές υποδομές και στα έργα που στοχεύουν στη βελτίωση της κοινωνικής και οικονομικής ανάπτυξης της νοτιοανατολικής περιοχής της Τουρκίας. Το παρελθόν έτος εγκρίθηκε έργο για πόσιμο νερό, αξίας άνω των 21 εκατ. Ecu, για τον δήμο Sanliurfa. Η Επιτροπή χορήγησε επίσης χρηματοδότηση (περίπου 23 εκατ. Ecu) υπό μορφή επιδότησης επιτοκίου για δάνεια της Ευρωπαϊκής Τράπεζας Επενδύσεων (ΕΤΕ) για τη βελτίωση των αποχετευτικών δικτύων στα 'Αδανα και το Ιζμίτ.

Όσον αφορά ειδικότερα την πόλη Ντιγιαρμπακίρ, η Επιτροπή προγραμμάτισε για το 1998 την επιδότηση επιτοκίου για δάνειο της ΕΤΕ υπέρ της «Diyarbakir Water and Sewerage Administration» προκειμένου να κατασκευασθεί εργοστάσιο καθαρισμού των αποβλήτων και δίκτυο αποχέτευσης.
ΓΡΑΠΤΗ ΕΡΩΤΗΣΗ E-0519/98 υποβολή: Ilona Graenitz (PSE) προς την Επιτροπή (2 Μαρτίου 1998)

Θέμα: Καταστήματα πώλησης αφορολογήτων ειδών

Ο κύκλος εργασιών των ευρωπαϊκών καταστημάτων πώλησης αφορολογήτων ειδών ανέρχεται κάθε χρόνο περίπου σε 60 δισεκατομμύρια ATS. Άνω των δύο τρίτων των εσόδων αυτών διατίθενται για τις ενδοκοινοτικές μεταφορές. Με την κατάργηση της απαλλαγής από τον φόρο κατανάλωσης υπάρχουν φόβοι ότι παρά τις μακρές μεταβατικές περιόδους, θα καταργηθούν, στην Αυστρία και μόνον, 300 έως 500 θέσεις εργασίας.

Έχει προβεί η Επιτροπή στη μελέτη των επιπτώσεων που θα έχει στην αγορά εργασίας η κατάργηση των πωλήσεων αφορολογήτων ειδών;

Εάν όχι, προτίθεται η Επιτροπή να αναθέσει την εκπόνηση μιας τέτοιας μελέτης;

Απάντηση του κ. Monti εξ ονόματος της Επιτροπής (6 Απριλίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-272/98 της κας Danielle Darras ((βλέπε σελίδα 67. )).